1)

Onko Euroopan unionin oikeus ja erityisesti Euroopan unionin perusoikeuskirjan 15, 20, 30 ja 47 artikla, Euroopan ammatillisen yhteisjärjestön (EAY), Euroopan teollisuuden ja työnantajain keskusjärjestön (UNICE) ja julkisten yritysten Euroopan keskuksen (CEEP) määräaikaista työtä koskevan puitesopimuksen, joka sisältyy 28.6.1999 annettuun neuvoston direktiiviin 1999/70/EY (1), 2 ja 4 lauseke ja eurooppalaisten tuomareiden riippumattomuuden ja erottamattomuuden perusperiaate, sellaisena kuin sitä on tulkittu unionin tuomioistuimen oikeuskäytännössä asiassa UX v. Italian hallitus annetussa tuomiossa (EU:C:2020:572) esteenä 13.7.2017 annetun asetuksen nro 116/2017 29 §:n kaltaiselle kansalliselle säännökselle, jolla ilman objektiivista syytä syrjitään kantajana olevaa rauhantuomaria työehtojen osalta vastaavassa asemassa oleviin ammattituomareihin nähden seuraavanlaisessa tilanteessa: — kantaja, joka on toiminut rauhantuomarina yhtäjaksoisesti vuodesta 2002 alkaen, ei ole vielä täyttänyt 70 vuotta (hän täyttää 70 vuotta vuonna 2022), eikä hänellä ollut 15.8.2017 mennessä yli 16 vuoden tosiasiallista palvelusaikaa magistrato onorario -tuomarina — vaikka kansallinen säännös (asetuksen nro 116/2017 29 §:n 1 momentti) antaa kantajalle mahdollisuuden jatkaa tuomarin tehtävässä 70 vuoden ikään saakka, kantaja ei näin ollen voi osallistua ensimmäiseen arviointimenettelyyn, joka koskee vahvistamista magistrato onorario -tuomareiden luetteloon (ruolo ad esaurimento), jonka Consiglio superiore della magistratura (ylin tuomarineuvosto) tulee julistamaan vuonna 2022 asetuksen nro 116/2017 29 §:n 3 momentin mukaisesti — kantaja, joka on jo 31.12.2021 lakannut aiemmin voimassa olleiden sääntöjen mukaisesti hoitamasta tuomarintehtävää, koska hän oli täyttänyt 68 vuotta, ja joka ei voi tehdä hakemusta osallistumisesta vuodelle 2022 suunniteltuun arviointimenettelyyn, jonka tarkoituksena on vahvistaa edellä mainittu luettelo, ei voi myöskään palata tehtäväänsä 1.1.2022 alkaen, koska vaikka uudessa lainsäädännössä säädetään, että henkilö, joka on ollut palveluksessa 15.8.2017, voi jatkaa palveluksessa 70 vuoden ikään saakka, siinä säädetään myös, että henkilön, joka ei täytä edellytyksiä sille, että hän voisi hakea palvelussuhteensa vahvistamista, on luovuttava tehtävästään (asetuksen nro 116/2017 29 §:n 9 momentti) — kantaja saa kyseisen kansallisen lainsäädännön perusteella Italian hallitukselta vain korvauksen, jonka suuruus on palvelusvuotta kohden 1 500–2 500 euroa riippuen siitä, kuinka monta istuntoa kyseisenä vuotena on pidetty, kuitenkin enintään 50 000 euroa, mutta luopuu samalla kaikista palkkaukseen liittyvistä oikeuksista, lakisääteisistä oikeuksista ja sosiaaliturvamaksuihin perustuvista oikeuksista, joita on vaadittu Tribunale Amministrativo Regionale per l’Emilia Romagnassa (Emilia Romagnan alueellinen hallintotuomioistuin, Italia) vireillä olevassa oikeudenkäynnissä ja jotka EU-oikeudessa taataan tuomioistuinlaitoksessa työntekijänä työskennelleelle henkilölle, mutta joita Italian hallitus ei tunnusta, mukaan lukien työsuhteeseen liittyviin sosiaaliturvamaksuihin ja niistä johtuviin sosiaalietuuksiin perustuva turva — Emilia Romagnan alueellinen hallintotuomioistuin määräsi 9.2.2022 vahvistamallaan välitoimella unionin tuomioistuimen asiassa UX antaman tuomion mukaisesti, mutta Italian kansallisen lainsäädännön ja ylimmän tuomarineuvoston 16.–17.2.2022 antaman lausunnon vastaisesti, että kantaja oli palautettava rauhantuomarin tehtäväänsä 70 ikävuoteen saakka — Tribunale di Riminin (Riminin alioikeus, Italia) presidentti määräsi 1.3.2022 antamallaan määräyksellä Emilia Romagnan alueellisen hallintotuomioistuimen määräämän välitoimen mukaisesti, että kantaja oli välittömästi palautettava tehtäväänsä — ennakkoratkaisua pyytävää tuomaria pyydetään määräämään korvauksena siitä, että Italian hallitus rikkoo räikeästi ja jatkuvasti magistrato onorario -tuomareiden oikeudellista asemaa ja oikeuksia koskevaa EU-oikeutta, kantajalle maksettavaksi määrä, joka vastaa suuruudeltaan palkkaa, jonka kantajan olisi pitänyt saada 10.2.–28.2.2022 välisenä aikana ja joka on samansuuruinen kuin vastaavan ammattituomarin palkka ja joka perustuu Emilia Romagnan alueellisen hallintotuomioistuimen välipäätökseen, joka koskee tehtävään palauttamista, mutta joka on ristiriidassa sellaisen kansallisen lainsäädännön kanssa, jolla, vaikka sen osalta todetaan EU-oikeuden rikkominen, suljetaan – tilanteessa, jossa kantaja on pakotettu luopumaan tehtävästään 31.12.2021 mennessä sellaisen välipäätöksen perusteella, jonka Consiglio di Stato (ylin hallintotuomioistuin, Italia) on määrännyt unionin tuomioistuimen asiassa UX antaman tuomion vastaisesti – yhtäältä pois kantajan mahdollisuus palata tehtäväänsä 70 ikävuoteen saakka ja toisaalta rajataan kantajan kärsimän vahingon perusteella suoritettavan korvauksen määrä laissa säädettyyn kiinteämääräiseen korvaukseen, jonka suuruus on huomattavasti pienempi kuin sen vahingon määrä, jonka kantaja on EU:n takaamien oikeuksien rikkomisen takia kärsinyt?